Κανονισμός (ΕΚ) αριθ. 1881/2003 της Επιτροπής

της 24ης Οκτωβρίου 2003

για τη θέσπιση ορισμένων λεπτομερειών εφαρμογής σχετικά με τα πιστοποιητικά εξαγωγής και τις επιστροφές κατά την εξαγωγή όσον αφορά ορισμένα γαλακτοκομικά προϊόντα με προορισμό την Κύπρο, τη Μάλτα και τη Σλοβενία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (EΚ) αριθ. 806/2003(2), και ιδίως το άρθρο 26 παράγραφος 3 και το άρθρο 31 παράγραφος 14,

Εκτιμώντας τα ακόλουθα:

(1) Στα πλαίσια των συναλλαγών μεταξύ της Κοινότητας, αφενός, και της Κύπρου, της Μάλτας και της Σλοβενίας, αφετέρου, όσον αφορά ορισμένα γαλακτοκομικά προϊόντα, εξακολουθούν να εφαρμόζονται εισαγωγικοί δασμοί καθώς και επιστροφές κατά την εξαγωγή ενώ το επίπεδο των επιστροφών κατά την εξαγωγή είναι αισθητά υψηλότερο σε σχέση με τους εισαγωγικούς δασμούς. Ενόψει της προσχώρησης, την 1η Μαΐου 2004, των εν λόγω χωρών στην Ευρωπαϊκή Ένωση, η σημαντική απόκλιση μεταξύ του επιπέδου των εφαρμοζόμενων εισαγωγικών δασμών και των επιστροφών κατά την εξαγωγή που χορηγούνται για τα υπόψη προϊόντα μπορεί να έχει ως αποτέλεσμα την υποβολή αιτήσεων χορήγησης πιστοποιητικών που θα περιλαμβάνουν προκαθορισμό της επιστροφής για ποσότητες που υπερβαίνουν κατά πολύ τις ανάγκες της αγοράς του τόπου προορισμού. Προκειμένου να αποτραπεί ο κίνδυνος παρόμοιων κερδοσκοπικών κινήσεων, πρέπει να περιορισθεί η διάρκεια ισχύος των χορηγούμενων πιστοποιητικών εξαγωγής όσον αφορά τα οικεία προϊόντα, από την 1η Νοεμβρίου 2003, με προορισμό την Κύπρο, τη Μάλτα και τη Σλοβενία.

(2) Ως εκ τούτου, πρέπει να προβλεφθεί παρέκκλιση από το άρθρο 6 του κανονισμού (EΚ) αριθ. 174/1999 της Επιτροπής, της 26ης Ιανουαρίου 1999, για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων(3), όπως τροποποιήθηκε τελευταία από τον κανονισμό (EΚ) αριθ. 1392/2003(4).

(3) Εξάλλου, προκειμένου να αποφευχθούν οι εκτροπές του εμπορίου, και ειδικότερα η επαναποστολή των εν λόγω προϊόντων προς την Κύπρο, τη Μάλτα ή τη Σλοβενία, μολονότι ο προορισμός που δηλώθηκε αρχικά και σημειώθηκε στο πιστοποιητικό ήταν διαφορετικός, πρέπει να προβλεφθεί ότι σε παρόμοια περίπτωση το ύψος της επιστροφής που πρέπει να λαμβάνεται υπόψη είναι εκείνο που εφαρμόζεται κατά την ημερομηνία αποδοχής της διασάφησης εξαγωγής ή της δήλωσης πληρωμής, κατά παρέκκλιση του άρθρου 18 παράγραφος 3 δεύτερο εδάφιο του κανονισμού (EΚ) αριθ. 800/1999 της Επιτροπής, της 15ης Απριλίου 1999, για τις κοινές λεπτομέρειες εφαρμογής του καθεστώτος των πιστοποιητικών εξαγωγής για τα γεωργικά προϊόντα(5), όπως τροποποιήθηκε τελευταία από τον κανονισμό (EΚ) αριθ. 444/2003(6).

(4) Η επιτροπή διαχείρισης του γάλακτος και των γαλακτοκομικών προϊόντων δεν διατύπωσε γνώμη στην προθεσμία που καθορίστηκε από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση του άρθρου 6 του κανονισμού (EΚ) αριθ. 174/1999, όσον αφορά τα προϊόντα που υπάγονται στους κωδικούς:

- ΣΟ 0405, με προορισμό την Κύπρο,

- ΣΟ 0401, 0402, 0403 90 11 έως 69, 0404 90 και 0405, με προορισμό τη Μάλτα,

- ΣΟ 0401, 0402, 0403 90 11 έως 69, 0404 90, 0405 και 0406, με προορισμό τη Σλοβενία,

η διάρκεια ισχύος των πιστοποιητικών εξαγωγής με επιστροφή, τα οποία χορηγούνται από την 1η Νοεμβρίου 2003 έως τις 29 Φεβρουαρίου 2004, λήγει στις 29 Φεβρουαρίου 2004.

Άρθρο 2

Κατά παρέκκλιση του άρθρου 18 παράγραφος 3 δεύτερο εδάφιο του κανονισμού (EΚ) αριθ. 800/1999, στην περίπτωση κατά την οποία δεν έχει τηρηθεί ο προορισμός που αναφέρεται στη θέση 7 του εκδιδομένου πιστοποιητικού όσον αφορά τα πιστοποιητικά που χρησιμοποιούνται από την 1η Μαρτίου έως τις 30 Απριλίου 2004 για την εξαγωγή προϊόντων που υπάγονται στους κωδικούς ΣΟ:

- ΣΟ 0405, με προορισμό την Κύπρο,

- ΣΟ 0401, 0402, 0403 90 11 έως 69, 0404 90 και 0405, με προορισμό τη Μάλτα,

- ΣΟ 0401, 0402, 0403 90 11 έως 69, 0404 90, 0405 και 0406, με προορισμό τη Σλοβενία,

το ύψος της επιστροφής που πρέπει να λαμβάνεται υπόψη για την εφαρμογή του εν λόγω άρθρου είναι εκείνο που εφαρμόζεται κατά την ημερομηνία αποδοχής της διασάφησης εξαγωγής ή της δήλωσης πληρωμής.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Οκτωβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 122 της 16.5.2003, σ. 1.

(3) ΕΕ L 20 της 27.1.1999, σ. 8.

(4) ΕΕ L 197 της 5.8.2003, σ. 3.

(5) ΕΕ L 102 της 17.4.1999, σ. 11.

(6) ΕΕ L 67 της 12.3.2003, σ. 3.